Pressekonferenz: Presentatioun vum digitale CovidCheck-Certificat an der CovidCheck.lu App (10.06.2021)

# Intervenants

* Paulette Lenert, Gesondheetsministesch
* Marc Hansen, delegéierte Minister fir Digitaliséierung
* Journalisten

# Sprooch

* Lëtzebuergesch

# Transcript

[Paulette Lenert]

Gudde Mëtteg alleguerten. Haut wollte mir d’Geleeënheet notze fir Erklärungen ze ginn zu deenen neie Certificaten, déi op eis alleguerten duerkommen, déi CovidCheck-Certificaten, well dat awer dach eppes Komplexes ass, vill Froen opwerft an eisen Alldag an den nächsten Deeg a Woche wäert prägen. Ech géif vläicht ufänken, eng kéier drop zréck ze kommen, wat ass esou en Certificat CovidCheck, wéi mir en nennen? Wat ass dat? Ma, et ass u sech näischt anescht wéi en Dokument, wat verschidden Informatiounen huet. Et ass en Certificat, et ass gratis. Et kritt een entweder op Pabeier oder digital an et hält doranner fest, verschidde Saachen, déi am Kontext vun der Pandemie wichteg sinn an den nächsten Zäiten, nämlech op ee geimpft ass, dat ass de Reescertificat, ob een en negatiivt Testresultat huet.

D’Testen hunn jo vill Presenz gehat iwwert déi lescht Méint an der Pandemie, an dann och ganz wichteg en drëtten Certificat, dee fest hält, ab wéini ee geheelt gëllt. E Certificat de rétablissement. Dat sinn déi dräi Tippe vu Certificaten, déi mir hunn. Ech ginn am Detail nach eng kéier op d’Konditiounen dovunner an. Mir hunn national dat ëm... dat Ganzt entspréngt engem europäesche Reglement, deen den 1. Juli sollt a Kraaft trieden. De Sënn dovunner ass, dass ee méi einfach ka reesen herno, mee mir si selwer u sech elo scho prett. Mir hunn d’Ambitioun gehat mat der Entrée en vigueur vun der nächster Mouture vum Covid-Gesetz, dat heite mat anzebannen, dofir och lo schonn e ganz ganz grousse Merci un de Marc a seng Ekippen, déi hei extrem vill a gutt Aarbecht geleescht hunn fir dat hinzekréien. Déi Certificaten wäerten eis hëllefen, fir an der Nächst méi einfach ze reesen. All Länner wäerten nach bei sech Bestëmmungen hunn en fonction vun der Situatioun bei hinnen, wéi een däerf era kommen a wéi net. Mee dat heiten Dokument, dat soll am Fong erlaben, dass een eppes Uniformes, eppes Standardiséiertes huet, wat och ka gelies ginn an den anere Länner, dat heescht, doduerch ginn Deplacementer sécherlech vereinfacht, de QR-Code, deen drop ass, do komme mir herno am Detail drop zréck, ebe mat der Entrée en vigueur vun dem Reglement mat nach enger kéier Galgenfrist, déi d’Staaten hu vu 6 Woche fir dat wierklech ëmzesetzen, och an den aneren europäesche Länner wäert liesbar sinn, an och doriwwer eraus, am Liechtenstein, Island, Norwegen, an och an der Schwäiz a mat bësse Chance och an aneren Drëttstaaten, do ass d’EU am Gaangen Diskussiounen ze féieren. De Wonsch ass fir net als Land eenzel lo wierklech ze féieren, wat een unerkennt a wat net, mee dass ee wierklech als Europäesch Unioun eng Linn kritt, wat een iwwert eis Grenzen eraus kann unerkennen a wat net. Et ass also ganz wichteg ze verstoen, dass déi Certificaten net eppes si wéi e Pass. Et gëtt ganz oft vum grénge Pass geschwat. Et ass keen Document de voyage. Et ass net esou, dass wann Dir den Certificat hutt, dass Dir einfach a Frankräich, an Däitschland kënnt goen, iwwer d’Grenz goen, an dann do fräigeschalt sidd vun alle Mesures restrictives, déi eventuell en place sinn. Et ass just eng Informatioun, déi och do wäert utile sinn, mee d’Mesurë kënnen nach ëmmer vu Land zu Land verschidde sinn. Dat hei erlaabt just, dass do, wou effektiv eng Vaccinatioun gefrot ass, oder en Test gefrot ass, oder e Certificat de rétablissement, dass een sech einfach a praktesch ka mat dem doten Dokument ausweisen. Och ganz wichteg, et ass zimmlech fälschungssécher, mee do wäert de Marc Hansen méi am Detail drop agoen. Wann een an d’Länner eraus kënnt, eng éischt praktesch Konsequenz ass, dass et méi einfach gëtt, do wou en Test gefrot ass, kann een den heite Certificat virweisen, dat mécht dach awer d’Liewe méi einfach an eben en fonction vu verschidde Mesuren, déi en place sinn, wäert et och sécherlech am Alldag, wann een an der Vakanz ass, lues a lues kënnen an Asaz kommen. Mee wichteg lo direkt hei zu Lëtzebuerg, wat bedeit dat, à partir vum 13. Juni? Dat ass d’Entrée vum nächste Covid-Gesetz, wat lo an der leschter Ligne droite ass. Dir wësst, dass mir an dësen Deeg do intensiv dru schaffen. Do kann een och dës Certificaten scho benotzen, an zwar virun allem mol an dem Kontext, wou lo nach Schnelltester sur place gefrot gi sinn. Dat heescht am Kontext vum neie Regime Covid, dee mir proposéiere fir den Horesca. Dat ass dat, wou een sech lo direkt am meeschte kann drënner virstellen. Bis lo hate mir jo ganz restriktiv Mesurë bannen an de Restauranten, wou een à l‘entrée eben e Schnelltest huet misse maachen, dat wäert ewech falen, an da gëtt et zwou Méiglechkeeten. De Restaurant huet d’Optioun, dass e mat Dëscher vu 4 fiert, an da si keng Gestes barrières méi gefrot, esou wéi mir et scho kannt hunn zu méi engem fréien Zäitpunkt an dëser Pandemie, Dëscher zu 4. Oder awer, an dat ass déi ganz nei Méiglechkeet, déi kënnt. De Restaurant optéiert fir e Regime CovidCheck, dat heescht de ganzen Etablissement ass am Fong geholl, muss ee virstellen, dass eng Schläiss ass fir eran an à l‘Entrée fir dohinner weist een fir, dass een ee vun den 3 Certificaten huet, déi lo en place sinn, oder awer, an dat behale mir nach ëmmer bäi, virun allem lo och dësen éischte Mount, nach ëmmer d’Méiglechkeet vun engem Schnelltest sur place. Mee wann dat garantéiert ass, kënnen d’Leit eran a si kënnen sech ganz normal beweegen, wéi mir dat an eisem viregte Liewe kannt hunn a wéi mir eis et alleguer zréck wënschen, asoufern wäerten déi heite Certificate sécherlech eng grouss Bedeitung an eisem Liewe kréien iwwert déi nächst Wochen a Méint warscheinlech. Dat selwecht gëllt net just awer fir den Horeca-Beräich, mee och fir Evenementer, fir Concerten, fir Fussballmatcher, fir alles, wat organiséiert ass, wat ee kloer kann oftrennen, dat ass wichteg, wann Dir Iech dat virstellt. Ech mengen, mir mussen eppes hunn, wou den Organisateur dat ka kloer esou kann organiséieren, dass just déi Leit erakommen, déi dann och déi Certificaten hunn. Dat ass wichteg, soss hätte mir jo eng oppe Flank mat dem System, mee dat mécht awer ganz vill Saache méiglech. Dir wësst, d’Mesurë sinn ugeduecht fir bis zu 300 Leit wierklech kënne mat dësem System ze fonctionéieren, an dat och just op eng einfach Notifikatioun, dat heescht, d’Organisateuren, d’Restaurateuren oder een, deen eppes organiséiert, den deelt dat mat op enger Mailadress, enger generescher Mailadress, déi wäert och ab haut da kommunizéiert sinn. Mir hunn och e Formulaire en ligne fir déi Notifikatioun ze maachen, fir dass dat méi einfach ass, dass ee weess, wat ee muss draschreiwen an da gëtt dat notifiéiert, brauch awer keng Geneemegung méi. Bis zu 300 Leit geet et duer, dat an der Form, déi mir virginn, matzedeelen. Kënnt Dir Iech froen, firwat muss dat dann iwwerhaapt matgedeelt ginn? Ma ganz einfach, mir wëllen dat awer trotzdeem kontrolléiere goen. Dat doten ass e ganz ganz grousse Schrëtt wou ebe fonctionéiert gëtt ouni Gestes barrièren an dofir ass et wichteg, dass mir wëssen, wou déi Evenementer organiséiert sinn, wéi eng Etablissementer sou e Choix gemaach hunn fir dass mir selbstverständlech och kënne gezielt kucke goen, ob et richteg en place ass oder ob et respektéiert ass. Et ass zu dësem Zäitpunkt, ech hat Iech dat scho gesot, an der viregter Pressekonferenz, et ass extrem wichteg, dass d’Leit wierklech verstinn, dass Fuddelen net dat ass, wat eis lo hei weider bréngt. Dat hei ass e ganz ambitiéise Modell, dee steet a fält domatter, dass jiddereen och matmécht, soss riskéiere mir an engem Mount festzestellen, dass dat Ganzt eis awer nach eng kéier aus dem Rudder geet. Ech wëll nach ëmmer drun erënneren, de Virus ass nach ëmmer do. Mir sinn nach ëmmer an der Pandemie, se ass net fort. Alles wat mir maachen, musse mir mat enger gewëssener Virsiicht maachen an och mat engem Verantwortungsgefill ee fir den aneren an zesummen hu mir den Interêt, dass dat klappt. Dat erkläert, firwat déi Notifikatioune sinn, wéi gesot, déi néideg Informatioune sinn online, wéi een dat ka maachen, wat mir do un Informatioun gären hätten, an da kann een dat ganz einfach maachen. Vläicht dann nach eng kéier am Detail, wat sinn déi eenzel Certificaten? E Certificat de vaccination, dee stellt fest, dass ech geimpft sinn.

Net mat egal wéi engem Impfstoff, mee mat deenen, déi mir hei am Gebrauch hunn an dat sinn och déi, déi vun der Europäescher Medikamenten-Agence zougelooss sinn, dat ass am Fong d’Linn, déi mir huelen, dat ass BionTech Pfizer, Moderna, AstraZeneca a Johnson am Moment. An dann hu mir eben Krittäre festgehalen, fir ze determinéieren oder festleeën, wéini gëllt een dann elo als geimpft. Do gëtt et verschidde Méiglechkeeten. Et gëlt een als geimpft mat enger Dosis, éischtens mol wann et en Impfstoff ass, dee just eng Dosis verlaangt wéi de Johnson am Moment. Do ass de Stéchdatum, wou de Certificat dann op gréng schalt, dat wäerte mir herno am Detail gesinn, wéi dat sech ugesäit, do ass d’Deadline 14 Deeg no der éischter Dosis, well de Kierper eng gewëssen Zäit braucht bis en déi Immunitéit opbaut no der éischter Dosis. An dann hu mir déi aner Impfstoffer, déi eigentlech zwou Dose virgesinn hunn. Do gëtt et zwou Hypotheesen, eng kéier ganz normal no der zweeter Dosis, do ass et direkt gülteg ab dem... also do gëllt een als komplett vaccinéiert ab dem Dag, wou een déi zweet Dosis kritt huet, well de Prozess am Kierper jo schonn ugestouss ginn ass duerch déi éischt Dosis. An et gëtt eng zweet Méiglechkeet och, wou een hei zu Lëtzebuerg wäert als komplett geimpft gëllen an dat ass déi, wou ee schonn eng kéier Covid hat, an zwar an engem Zäitraum vu 6 Méint no hanne gekuckt. Wann een do e positive PCR-Test hat, da geet et duer mat enger Impfdosis fir als geimpft ze gëllen.

Dat schléisst awer net aus, dass ee kann eng zweet froen. Mir wäerten do och nach en Avis du Conseil supérieur des maladies infectieuses kréien haut oder muer spéitstens, deen eis eventuell nach zousätzlech Lignes de conduite wäert ginn, wéini esou eppes indiquéiert ass oder net. Mee et gëllt ee fir dëse Certificat hei zu Lëtzebuerg als komplett geimpft, wann een eben an den dote Fall fält, wann ee Covid schonn hat an engem Zäitraum vu maximal 6 Méint no hanne gekuckt an do eng éischt Dosis huet. Dann de Certificat de test. Dee kréien ech, dat ass ëmmer un Duréeë gekoppelt, dat kënnen d’Leit och haut schon zum Deel. Den Test PCR, deen huet eng Validitéit vu 72h an de Schnelltest, den zertifizéierte Schnelltest, deen huet eng Validitéit normalerweis wéi se bis lo proposiert ass fir dat neit Gesetz dann ab dem 13. Juni vun 48h. Dat ass e bësselche méi laang, wéi déi 24, déi mir bis elo kannt hunn. Dat ass och en europäesche Kompromëss, mir hunn eis do ugeleent un dat, wat d’Kommissioun eis recommandéiert huet ze maachen, dat si vill Diskussioune gewiescht, ob et 24, 48 oder wéi och ëmmer, mir hunn op alle Fall de Choix gemaach, eis un déi Recommandatioun ze halen. An dann den drëtte Certificat, dat ass de Certificat, dee beleet, dass ech u sech déi Krankheet schonn hat, dass ech geheelt sinn an domat eben och ugeholl gëtt, dass ech eng gewëssen Immunitéit hunn a se net méi sou einfach wäert kréien. En ass awer just eng begrenzten Zäit, wou dat gëlt. Dono ass de Schutz net méi unzehuelen an den Zäitraum, dee leeft un den 11. Dag no engem positive PCR-Test. Also den 11. Dag dono. Et sief dann, et géif ee krank ginn... am Prinzip elo vum administrativen Oflaf ass de Certificat de rétablissement ausgestallt ab dem 11. Dag vum positive PCR-Test an e leeft dann 180 Deeg, dat si 6 Méint ab dem Dag, wou de Prélèvement war. Voilà. Dat ass zu den eenzele Certificaten. Wéi kann een deen elo kréien? Eng kéier ganz kuerz. Ech hunn dat kënne mech de Moie selwer vergewësseren. Ech krut gëschter meng zweet Dosis an et huet ganz ganz gutt geklappt. Ech falen am Fong an den zweete Fall, vaccinéiert virum 10. Do fënnt een dat op alle Fall haut scho ganz wonnerbar a sengem Espace personnel um Guichet. Ab dem 10. Juni si mir esou opgestallt an de Marc wäert am Detail doropper agoen, dass een automatesch, wann ee geimpft gëtt, de richtege Certificat an de Grapp kritt, do ass de QR-Code dann och drop. Et leit awer och automatesch eng Kopie am Espace myguichet vu Jiddwerengem, wou een sech dat kann eroflueden. A voilà, da jo, vu virdrun, wat hu mir do gemaach? Dat wäerte mir och gesot kréien. Do ass eng Monsteraarbecht am Gaangen, do wäert jiddereen, deen ebe virdru geimpft ginn ass, en Certificat geschéckt kréien. Mir hunn d’Ambitioun, dat ganz schnell ze maachen iwwert déi nächst Deeg an och do kënnt den neien an de Guichet leien, wou een deen da kann ersetzen, dat war mäi Fall. Ech krut gëschter nach den alen an de Grapp, konnt mir awer haut schonn am Espace myguichet mäin Neie siche goen. An dat huet super gepasst. Fir de PCR- oder den negativen Test, déi wäerten och disponibel sinn, sou wéi een et bis elo kannt huet bei de Laboen op hire Plattformen, digital oder och op Pabeier. A wat nei ass, dass si och op myguichet wäerte kommen, brauch awer nach e bësselchen, do waarde mir nach e puer Deeg, dat wäert den 13. Juni sinn. Den negative Schnelltest d’selwecht. Och do ass eng nei Prozedur en place gesat ginn, dat kann een sech d‘selwescht virstellen, dat heescht, déi wäerten och an de myguichet kommen an och dann deementspriechend all kéiers de Code drop hunn, dee ganz einfach ofliesbar ass an ech mengen, dann hunn ech fir mäin Deel den Tour gemaach, Marc? Jo, da géif ech dir d’Wuert ginn.

[Marc Hansen]

Jo. Merci der Gesondheetsministesch. Ech wëll Iech da lo bëssen erklären, wéi dat Ganzt och ka kontrolléiert ginn a wéi dat mat der App alles fonctionéiert. Madamm Gesondheetsministesch huet et gesot. Bis lo sidd Dir an en Impfzentrum gaangen. Do krut Dir en Certificat. An do war schonn e QR-Code drop, fir déi, déi dat gekuckt hunn. Dat war am Fong en nationale QR-Code, déi mir mat enger nationaler App, déi mir hunn, de GouvCheck.lu, kontrolléiert ginn ass an do huet een natierlech och gesinn, dass dee valabel war hei am Land. Fir dass déi Certificaten, wéi dat lo grad gesot ginn ass, europawäit kënne gelies ginn, kënnt den europäesche Certificat mat dann engem europäesch liesbare QR-Code. An de leschten Deeg hunn ech e bëssen dacks vun de Leit gesot kritt, et kënnt jo eng App an an der App ass den Impfpass dran? Dat ass vläicht bëssen eng falsch Duerstellung vun dem wéi et wierklech geet. D’Leit kréien u sech alleguerte weider en Certificat. De Certificat ass och weiderhin op Pabeier oder digital als PDF ze kréien. Déi kann een dann och als Pabeier mat ronderëm huelen. Dir kënnt den Ziedel iwwerall weisen dorëmmer. Oder Dir hutt op Ärem PC, Ärem Handy oder Ärem Tablet. Wéi kënnt dat dann elo op den Handy drop? Dir maacht einfach... an de Guichet luet Dir en erof, da kënnt Dir en op Ärem Handy ofspäicheren. Dir kënnt eng Foto dovunner maachen, Dir kënnt vun dem PDF e Screenshot maachen a schonn hutt Dir en um Handy an esou kënnt Dir de Certificat mathuelen. An dann ass déi nei App, dat ass am Fong just de Lecteur, d’Liesgerät, deen de Certificat liest an dann uweist, ob e valabel ass. An an all Land ass ënnerschiddlech, wat een domat maache kann. Mir probéieren, op eng einfach Aart a Weis, Iech dat och elo duerzestelle mat ville Biller, déi probéieren iech dat z’iwwermëttelen. Also de CovidCheck ass dann déi offiziell App fir Lëtzebuerg fir Covid-QR-Coden am europäesche Format ze kontrolléieren an eben esou festzestellen, wéi se valid sinn. Op dem covidcheck.lu gëtt da kontrolléiert, wat fir eng Reegele bei eis gülteg sinn. A se kann awer och an all europäeschem EU... digitale Covid-Certificat kann hei gelies ginn, egal a wat fir engem Land, dass se ausgestallt goufen. Dir gesitt, dass ee se kann erof lueden an zwar an dem App Store oder an dem Google Play, do sinn se zanter 2 Deeg disponibel. An am App Store, et ass ganz einfach do ze fannen. Fir de Google Play Store braucht Dir just op den Internetsite ze goen, de covid19.lu oder awer och op der anerer Säit, bei eis op de Guichet, do fannt Dir de Link, fir se am Google Play Store eben ze fannen an da kënnt Dir se am Handy ganz einfach eroflueden. Déi App, déi ass disponibel, si ass gratis, an déi liest dann de QR-Code op verschidden Apparater. Hei hutt Dir e bëssen d’Vue, wéi dat sech presentéiert. Dat ass eng, déi ee ganz einfach kann erkennen, de covidcheck.lu. Dir fannt se och esou, wann Dir se opmaacht, fannt Dir dobannen déi éischt Fro, ob d’Kamera... ob déi kann aktivéiert gi fir déi Scannen ze liesen an dann ass se schonn operationell an da braucht Dir se am Fong just z’aktivéieren. Sou. Wéi fonctionéiert dat? Dir haalt dann Ären Handy ganz einfach virun de Certificat. D’Kamera erkennt den QR-Code, an déi scannt dat dann an da geet se op déi aner Säit hin a weist dann d’Resultat, ob dat rout ass oder net. Wann Dir et op den Handy erofgelueden hutt, da kënnt Dir och, deejéinegen, dee kontrolléiert, kann Ären Handy eben och sech ukucken. D’Kamera erkennt hannendrun de QR-Code. An och da gëtt direkt ugezeechent, ob se gréng oder rout ass, sief et vum Pabeier of oder vum Handy erop, dat sinn uewen déi grouss Zeechen, wéi Dir ganz einfach dann erkennt, an dann ass dat absolut kee Probleem. Vläicht eng kéier e konkret Beispill. Wann Dir elo an de Restaurant gitt, ech menge Mammendag steet virun der Dir, Dir gidd mat Ärer Famill an de Restaurant, Är Mamm ass mat dobäi, Är Mamm huet se zum Beispill op dem Stéck Pabeier nach, de Certificat. An Dir hutt Iech se op den Handy erofgelueden, kee Probleem. Dir weist de Certificat dem Restaurateur. De Restaurateur huet déi App erofgelueden. Vun deenen, déi et um Handy hunn, déi weisen dat. Dee gesäit dee Moment, wann en dat scannt, ob Dir gréng sidd oder ob Dir rout sidd. A wann Är Mamm e Certificat op Pabeier huet, dann hëlt en dann dee Certificat an e kann dann natierlech och direkt op der anerer Säit gesinn. Et ass also net, dass et just eppes ass fir Techfreaken. Mee Dir kënnt och elo mat Ärem normale Stéck Pabeier duerch d’Land hei goen an och spéider nom 1. Juli eben och an Europa Äert Stéck Pabeier huelen a mir liesen och hei am Land liese mir natierlech och déi auslännesch, déi richteg mat dem EU-QR-Code gezeechent sinn. Lo ass dat jo eng Saach fir Iech dat lo hei ze weisen um Schierm. Ob dat esou fonctionéiert. Ech hunn Iech dat ganz einfach och matbruecht fir ze weisen wéi séier dat och geet, fir déi, déi nach keng Chance haten, dat ze gesinn. Dir kritt en, wann Dir en heem geschéckt kritt, op schwaarz-wäiss. Dat hei ass lo en A3-Format, bei Iech doheem ass et awer just A4-Format, dat ass aus praktesche Grënn, an en ass och net plastifizéiert. Dir gitt mat Ärem Covid-Apparat-Scanner mat dobäi. Do gitt Dir gefrot fir de Certificat ze scannen. An da maache mir dat. Gi mir dofir mam Apparat an Zack, weist e mir, dass den doten net valid ass, dat wier de rouden. Et huet wierklech eng Sekonn gedauert a schonn hunn ech um Stéck Pabeier, dat ech gewisen hunn, um Lecteur op der anerer Säit gewise krut, wéi dat geet. Dat kéint ech och elo mat engem grénge weisen, do hätt ech och een disponibel hei, mee dat fonctionéiert awer genee d’Selwecht. Ech kann Iech dat och nach eng kéier weisen, och um Handy. Ech hunn och ee vun deene Certificaten hei einfach op den Handy erofgelueden, dat ass einfach e PDF. Deen hutt Dir dee Moment och do. Ech huele mäi Lecteur op den aneren Handy an dann halen ech dat bäi an da wäert dat och bei dem doten hoffentlech fonctionéieren. De Certificat scannen, ech halen dat och bäi. An da kréien ech gesot, dass dat e gréngen ass, dass dee valid ass. An dat huet och ganz kuerz gedauert a scho funktionéiert dat. Lo de spannenden Delai, wéi séier hu mir dat dann disponibel? Dat Gesetz trëtt e Sonndeg a Kraaft. Mir hunn elo schonn an der leschter Nuecht immens Efforte gemaach. Bis gëschter hutt Dir nach den ale Certificat gehat. Den ale Certificat, déi déi an de Guicheten deposéiert waren, waren haut de Moie schonn alleguerten ëmkonvertéiert, haten den europäesche QR-Code drop, dat fonctionéiert schonn. Déi Leit, déi zanter de Moie geimpft ginn, déi kréien och zanter de Moien de Pabeier-Certificat mat dem neie QR-Code schonn drop. An déi kënnen deen also mat heem huelen, an déi, déi en Espace MyGuichet hunn, fannen och zanter de Moien de PDF op hirem Site an deen ass och scho mat dem neie QR-Code disponibel. PCR-Tester, déi vun haut aus u gemaach ginn, déi ginn och vun de Laboratoiren ekipéiert mat dem neie QR-Code. Dat heescht, dat fonctionéiert och vu lo aus un. Vun haut aus un. Dat heescht, wann Dir ieren de Moien e PCR-Test gemaach hutt an dir kritt den Owend vum Labo den Test geschéckt, do ass och den neien europäesche QR-Code schonn drop. Den ass jo dann 72h... ass deen eben och valid. Dat geet jo och dann iwwert den 13. Juni dann eraus, dat heescht dat ass och vun elo aus un ass dat méiglech. Déi spannend Fro ass natierlech elo, an dat ass wat d’Madamm Gesondheetsministesch gesot huet, alleguerten, déi bis gëschter fäerdeg geimpft waren op déi Aart a Weisen, déi hei beschriwwe goufen op der heite Plaz, déi mussen natierlech, well mir dat och wollten, net nëmmen de Certificat mam neie QR-Code deposéiert kréien am MyGuichet, mee déi kréien dee lo alleguerten heem geschéckt. Déi kréien en neie QR-Code, en neien EU-Certificat heem geschéckt. Mir sinn an der Nuecht hu mir ugefaangen, an an dëse Minutten, an ech kucken den Direkter vum CTIE, deem ech en décke Merci a senge ganzen Ekippen ausschwätzen, fir déi Efforten, déi an der leschter Zäit gemaach gi sinn, déi ginn am Moment gedréckt. Déi 160.000 Certificate wäerten am beschte Fall natierlech muer bei de Leit doheem sinn, déi scho virdru geimpft sinn. Wäert et natierlech e puer Probleemer gi mat der Distributioun a mat den Adressen, déi geännert hunn an an an. Mee déi 160.000 nei Certificaten, déi si prett. A wann d’Leit déi da muer kréien, kënnen si dat och direkt probéieren a bei deene misste se alleguerten, well dat jo der sinn, déi de kompletten Impfschema hannert sech hunn, déi missten theoretesch alleguerte gréng sinn. Ech verheemlechen an der ganzer Transparenz an Oppenheet awer ee Punkt net. Bei 160.000 QR-Coden, déi gedréckt ginn, kënnen op ronn 2% soen ech, de QR-Code iergendwéi liicht dephaséiert sinn, déi kréie weder gréng, nach rout, mee déi kréien zum Beispill drop stoen, dass et e Probleem mam Datentransfert gëtt. Mir hunn dem awer och virgeduecht. Wann der mat dobäi si vun den 160.000, déi muer an der Situatioun sinn, kënnen déi op de Guichetssite goen. Si kënnen um Guichetssite hir Matricule antippen an da kréien si en neie Certificat geschéckt. Dat kann alles virkommen, mee déi Demarche ass och virgesinn. De Probleem taucht net op, wann Dir en an ärem Espace MyGuichet hutt. Do sinn se alleguer propper, well et jo just eng Saach vum Drock ass fir sou e QR fir op de Pabeier ze kommen. Dat heescht, déi Leit, déi muer sou eng Situatioun hätten an déi en Espace MyGuichet hunn, déi fannen en och doranner. Se brauchen sech en och just dann doheem eraus ze drécken, do ass en dann en plus faarweg, eisen ass schwaarz-wäiss, an dann hunn se och de Propperen. Oder gi bei eis hire Matricule op de Site an da kréien se en Neien dee Moment geschéckt. Dat kann emol virkommen an et ass och besser, dass mir dat ganz kloer gesot hunn. Dann nach ee Wuert zu deenen, déi geheelt sinn. Déi kënne mir eréischt ufänken ze produzéieren, wann d’Gesetz a Kraaft ass. Also do fänke mir eréischt un an der Nuecht vun e Samschdeg op e Sonndeg, wann d’Gesetz en Vigueur ass, well mir et dann eréischt kënne produzéieren. An dat wäert dann am Laf vun der nächster Woch am beschte Fall bei de Leit doheem ukommen. Dat heescht, déi déi geheelt sinn, kréien de Certificat am Laf vun der nächster Woch. Dat sinn eng ronn 30.000 Leit. Mee do kënne mir eréischt ufänken ze schaffen, wann et sou wäit ass. Vläicht ee Wuert fir awer och de Kontext vun der Envergure hei z’ernimmen. Dat hei ass e Projet, deen ass immens ambitiéis op europäeschem Niveau, dat heescht, do goufen et vill Echangë fir dat hinzekréien. Dat sinn 27 Länner, déi doru geschafft hunn, dat ass och en neien Terrain fir sou eng Interoperabilitéit vu sou engem Certificat. A mir hunn, mengen ech, do grouss Efforte gemaach. Den Didier Reynders, deen huet Ufank der Woch, ech mengen et ass virun 2 Deeg huet e gesot, bis lo sinn an 8 Länner, ronn 1 Millioun der doter Certificate generéiert. A wéi mir hunn elo an de leschte 24h ronn 350.000 der neier Certificate generéiert. Ech mengen, dat weist, wat mir en Effort gemaach hunn fir dono sou séier wéi méiglech prett ze sinn. Ech hunn d’Presentatiounen e bëssen am Ausland suivéiert. Do schwätze mir net vun e puer Deeg bis et da bei de Leit ass, mee mir schwätze vu Wochen, hunn ech de Moien nach e bëssen héieren, wou dat an dem engen oder anere Land ebe ka sinn an dat hei ass eisen Effort. Ech soen och enger anerer Plaz, mir si jo am System 3G fir d'Leit alleguerten och ze berouegen, wa mol e kléngen Hick ass, et gi jo och nach ëmmer déi aner Moyene fir op déi Plazen eranzekommen, wann Dir da getest sidd, respektiv e Schnelltest ze maachen, déi Certificate sinn an der heite Vitess produzéiert ginn an ech ginn dovunner aus, dass dat och ganz gutt ka fonctionéieren. Nach ee Wuert fir och ganz komplett ze sinn. Den Espace MyGuichet ass hei vill ugeschwat ginn. Do fannt Dir och alleguerten déi Dokumenter, Dir kritt dat och eng kéier presentéiert. De guichet.lu kënnt Dir. Fir op de MyGuichet ze kommen, musst Dir Iech connectéiere mat engem LuxTrust-Produit. Da kommt Dir op Är personaliséiert Säit kommt Dir do. Do gitt Dir ganz uewe bei „Mes données“, dat hunn ech och ganz einfach uewen eng kéier illustréiert. Wann Dir bei dem „Mes données“ sidd, kommt Dir op der Säit lénks fannt Dir d’Certificaten, och d’Covid-Certificatiounen an do fannt Dir dann alleguerten déi Dokumenter, vun deene mir lo geschwat hunn och. An da kënnt Dir Iech se selwer, wann Dir esou en Espace hutt, kënnt Dir Iech dat och dee Moment eroflueden. De MyGuichet ass eng formidabel Aart a Weis fir dat heiten ze geréieren. Mir hunn e ganze Koup vun Espacen, ech mengen 250.000 personaliséiert Espacen hu mir doropper och. Déi Leit, déi nach keen hunn, dat geet zügeg, dat geet automatiséiert, och dat kann een nach eng kéier séier nomaachen. Fir awer dat lo ze verdéiwen, géing eis aus dem heite Kader e bëssen erausbréngen, mee esou en Espace MyGuichet ass och ganz séier kreéiert. Dat doten ass wéi et hei zu Lëtzebuerg wäert fonctionéieren. Mat Ärem EU-QR-Code, deen op dem heiten Dokument ass, et sinn an anere Länner natierlech aner Bestëmmungen, et kann een natierlech och higoen, dat soen ech als e kléngen Tuyau, wann een an sou e Land reest, kann een sech vläicht déi App eroflueden a mat der App aus dem Land eng kéier säi Code scannen, an da gëtt een och gewuer, wat fir eng Faarf een da géif kréien, wann ee reell an dem Land ass. Ech hu lo net de Listing vun alleguerten den Apps, well se sinn se nach net alleguerte souwäit. Mee dat ass een Tuyau fir Iech mat op de Wee ze ginn, wat ee ka maachen, wann ee sech net ganz kloer ass. Dat heiten ass am Fong e flotten digitale Moyen fir e Stéck Fräiheet zréck ze ginn. A well et jo awer och komplizéiert ass mat deene verschiddene Reegelen, gesäit ee ganz automatesch eben andeems een et scannt, wéi säin eegene Status ass. A wann Dir och an de Restaurant gitt, a wann Dir de neie Certificat kritt an Dir sidd Iech net ganz eens, da kënnt Dir Iech doheem eroflueden a selwer eng kéier Äre Certificat doheem scanne a kucken an da wësst Dir direkt, wou Dir dru sidd. A wann e Probleem ass, mëllt iech op der Hotline. Gidd einfach Iech dann en neie Certificat bestellen an da wäert dat doten eng ganz interessant a flott Aart a Weis sinn, fir kënnen an den nächste Wochen dat grousst Stéck Fräiheet op déi heiten Aart a Weis zréck ze ginn, déi méiglech ass fir een, deen digital och net esou a Form ass, deen einfach en Certificat, e Stéck Pabeier huet. Dir kënnt dat huelen, wat Dir doheem um Frigo mat Ärer Magnéitsträif pechen huet, huelt dat, gidd Dir anzwousch hin, dass den aneren, deen dat liest, mee et ass net nëmmen de Professionellen, deen dat kann, dat kënnt Dir selwer an der Famill, een deen dat kann, dee ka kucken, wéi Äre Status ass, wéi de Certificat ass a wat domadder méiglech ass. Domadder hätte mir e bëssen den Tour gemaach mat hoffentlech deenen Explikatiounen, dass een se ka suivéieren a mir stinn natierlech och Iech heibannen zur Verfügung fir Är Froen fir vläicht den een oder anere Sujet nach ze verdéiwen.

[Journalistin]

Lynn Cruchten fir RTL Telé. Mir hu selwer scho getest, wéi dat geet, wann e gréng gëtt, do steet de Numm drop an de Gebuertsdatum. Keng... näischt vun der Carte d’identité. Muss een déi lo egal wéi iwwerall weisen an ass dat legal dann, dass och de Restaurateur déi freet?

[Marc Hansen]

Ech géif mengen, de Volet mat der Carte d’identité ass vläicht d‘Gesondheets... ech géif Iech just kënne mat, als nach eng Informatioun mat op de Wee ginn. Dat wat do steet, dat si jo dann och perséinlech Donnéeën. Äre Gebuertsdatum steet do, Ären Numm steet do, mat wat Dir geimpft sidd. Dat sinn Donnéeën, déi sti just op dem Lecteur. Déi ginn hannendrun net op Servere gelueden. De QR-Code ass am Fong just e Schlëssel fir déi ze liesen, mee dat sinn alles perséinlech Donnéeën, déi net op Serveren iergendwou geluede ginn. Déi sti just op deemjéinege sengem Apparat, deen dat doten eng kéier scannt an de Volet vun dem, wat am Covids-Gesetz a mat der Carte d’identité, ech mengen, do ass d’Gesondheetministesch besser placéiert.

[Paulette Lenert]

Jo, et ass wichteg, wann een ënnerwee ass mat esou engem Certificat, seng Carte d’identité dobäi ze hunn. Net, well een se am Restaurant muss weisen, mee mir maachen absolut net de Schratt, dass en Organisateur oder e Restaurateur soll Identitéitskontrolle maachen, mee et ass awer d’Responsabilitéit vun der Persoun, éierlech ze sinn a säin eegene Certificat ze hunn a selbstverständlech, wann eng Policekontroll ass, vläicht kënnen iwwerpréift ginn. Dofir géing ech jidderengem roden, effektiv seng Carte d’identité dobäi ze hunn. Mee d’Fro ass eis schonn oft gestallt ginn. D’Laascht ass net um Restaurateur fir Identitéitskontrollen ze maachen. En huet sécher ze stellen, dass wann en am Regime CovidCheck ass, dass jidder eenzelen, deen era kënnt, eppes virzeweisen huet, dass dat gréng ass idealerweis, awer d’Identitéitskontroll net, mee dat schléisst awer net aus, dass d’Leit natierlech... mengen et si Strofen heidrop, wann ee sech net un d’Covidreegelen hält, sinn nach wie vor Strofen, déi virgesi sinn a wann Polizeikontrolle sinn, ass et natierlech kloer, dass och ka kontrolléiert ginn, ob een dat dann och ass.

[Journalistin]

Eng weider Fro betrëfft d’Schnelltester, wann ech richteg verstanen hunn, ginn déi hei zu Lëtzebuerg... ginn déi akzeptéiert, net onbedéngt awer an allen aneren EU-Länner?

[Paulette Lenert]

Net onbedéngt an aneren EU-Länner. Ëmmer méi, mee bei eis sinn se akzeptéiert. Mir hunn nieft den zertifiéierte Schnelltester, déi Dir iwwert den heite Wee och kënnt dokumentéieren, hu mir jo nach ëmmer d’Méiglechkeet sur place, en Auto-test ze maachen, wéi mir et haut elo hunn. Dat bleift hei zu Lëtzebuerg, mee dat sinn eis national Bestëmmungen. Beim Schnelltest ass et manner evident, dass déi kënnen ausserhalb an den Asaz kommen. Mee do, wou se gefrot sinn, ass och d’Iddi, dass de standardiséierte Certificat dat dann deementspriechend dokumentéiert.

[Journalistin]

Dann eng lescht Fro. Wann ee schonn eben de Covid hat, Dir hutt gesot, dat kann elo réischt ulafen. Déi, déi scho méi laang hir haten, wou lo just nach ee Mount gëlteg ass, dat heescht no engem Mount gëtt op eemol de QR-Code rout, oder wéi funktionéiert dat?

[Paulette Lenert]

Genau.

[Journalistin]

Ok, Merci.

[Journalist]

Eric Hamus fir Tageblatt, Moien. Mir hunn vun de Kontrolle geschwat. Dir sot, déi Restauranten, déi de CovidCheck-Regime maachen, sollen sech umelle fir dass een do och ka kontrolléieren. Wéi ass et da mat deene Restauranten, déi sech net umellen, respektiv, mir wëssen, dass bis lo och alt gefuddelt gouf bei deene Geschichten.

[Paulette Lenert]

Also eng Gesellschaft, wou net méi gefuddelt gëtt, ech mengen, déi erliewe mir net méi. Dat wier eng Mutatioun, déi mir géife matmaachen. Et ass awer esou, dass eng Strof drop ass, et ass schonn eng Obligatioun ze notifiéieren an do ass och eng Strof drop wéi op den anere Bestëmmungen och an och dat kann natierlech kontrolléiert ginn. Ech mengen, wann eng Polizeikontroll ass an si stoussen op en Etablissement, wou dat net sou aushänkt, dat ass och eng Obligatioun, et muss een dat kloer ersiichtlech aushänken, dass et de Regime Covid ass an et muss och notifiéiert sinn. Et ass eng Obligatioun, déi d’Leit hunn an ech ginn awer trotz allem déi ganz Pandemie iwwer dovunner aus, dass de Gros vun de Leit sech un d’Reegelen hält, dofir sinn se do, soss kéinte mir an enger Gesellschaft net zesumme funktionéieren.

[Journalist]

Ech hätt nach zwou Froen, wann Dir mir erlaabt fir bei deene Strofen och ze bleiwen. De Staatsrot huet a sengem Avis vun onklore Strofe geschwat. Hutt Dir do scho bësse méi entretemps Prezisiounen?

[Paulette Lenert]

Jo, dat ass éischter eng technesch Geschicht. Mir hate méi e generelle Renvoi op all d’Obligatioune gemaach, déi d’Restaurateuren hunn iwwert dat neit Gesetz, et ass lo nach méi preziséiert, dat wäert Dir gesinn, wann den Text a senger leschter Mouture dann iwwert de Bierg ass, mee dat ass awer an der Essenz näischt anescht, déi nei Obligatiounen, déi mir hei schafen, et ass jo eng nei Obligatioun, de Regime eben ze notifiéieren, et ass och eng nei Obligatioun, sécher ze stellen, dass just Leit banne sinn, déi wierklech och konform sinn. An all déi nei Obligatioune sinn natierlech och mat de klassesche Strofen, géif ech lo soen, déi mir an der Pandemie agefouert hunn, bestückt.

[Journalist]

An dann déi lescht Fro. D’Mënscherechtskommissioun huet och en Avis ofginn. Si bedaueren e bëssen, dass et fir Leit mat manner Moyenen nach schwéier ass, sech duerch deier Tester Fräiheete kënnen z’erkafen. Wat sot Dir do dozou?

[Paulette Lenert]

Och do géing ech soen, dass Lëtzebuerg awer Modellcharakter huet mat all deene Gratistester, déi mir bis lo zur Verfügung gestallt hunn. A mir wäerten och muer am Regierungsrot iwwert d’Suite diskutéieren. Mir hunn e Large Scale Testing. Mir hu ganz vill Schnelltester lo verdeelt, och gratis a selbstverständlech wäerte mir eis och muer domat befaassen, wéi déi nächst Etapp dovunner wäert ausgesinn. Do wäert Dir muer méi gewuer ginn. Mee et ass eng Suerg, déi mir sécher och deelen.

[Journalist]

Merci villmools.

[Journalist]

David Marques fir de Quotidien. A wéi engem Mooss ass scho gekläert fir de QR-Code, wat lo aus Drëttstaaten, wann Leit aus Europa kommen op Lëtzebuerg an och ëmgedréint, wann ee mat sengem, QR-Code, Impf-QR-Code dann ebe vläicht och an Drëttlänner reest. Sinn do schonn Decisioune gefall?

[Paulette Lenert]

Et sinn nach keng Decisioune gefall. Et war de Wonsch vu ganz ville EU-Staaten an ënner anerem och Lëtzebuerg, dass d’Kommissioun doropper soll schaffen. Do lafen Diskussiounen am Moment. Mir ënnerstëtzen op alle Fall, dass do eng europäesch Léisung soll fonnt ginn an dass net jiddereen säin eegene Regime negociéiert. Mee eng Decisioun ass zu dësem Zäitpunkt nach net gefall, mee dofir hu mir lo hei bei dësem Gesetz d’Optioun geholl, just déi Impfstoffer, déi vun der EMA, vun der europäescher Agence zougelooss sinn, unzëerkennen. Dat kann awer änneren, soubal do en neie Moment kënnt, wäerte mir dat selbstverständlech afléisse loossen.

[Journalist]

Pierre Reyland, 100,7. Eng Prezisioun zu deene gréisseren Evenementer, wou een sech jo dann am Viraus muss umellen. Hutt Dir eng Indikatioun, wéi vill der lo kommen, respektiv hunn do scho Leit sech bei Iech gemellt, déi lo schonn am gaange sinn, esou eppes ze plangen, zum Beispill Concerten?

[Paulette Lenert]

Jo, et sinn eng Rei Saache geplangt. Natierlech ass drop spekuléiert ginn. Mengen, d‘Gesetz ass do, wann et bis gestëmmt ass an der Mouture, déi definitiv ass, mee selbstverständlech si mir och mam Sektor a Kontakt gewiescht. Dat braucht jo Virlaf an do si schonn eng Rei Demandë wierklech prett lo kuerzfristeg. Genau Chiffer kann ech Iech lo net soen, mee dach, do leeft schonn sou munches.

[Journalist]

Nach eng aner Fro. Firwat sinn am Gesetz, wann ech dat richteg verstanen hunn, geimpften a geheelte Leit exempt vun enger méiglecher Quarantän, wann nach ëmmer net nogewisen ass, dass wann ee geimpft oder geheelt ass, een de Virus jo awer nach ka weider verbreeden?

[Paulette Lenert]

Also et gëtt keng honnertprozenteg Sécherheet. Dir wësst, wat déi Pandemie ausmécht, ass vill Ongewëssheet an och op der anere Säit lues a lues nei Erkenntnisser. Mir hunn Erfarungen. Wa mir de Schrëtt hei lo huelen, da gi mir a Richtung fir unzehuelen, dass een awer genügend Schutz huet fir kënnen esou ze funktionéieren. Dat ass eng Erkenntnis, déi mir sou net hate virun e puer Méint. Ech mengen, et huet ee missen Erfarunge kréien. Mir sammele jo och Daten, wou ee gesäit, wéi d’Leit sech nach weider ustiechen an och net, dat ass u sech de Beweegungsgrond. Mir hunn do lo genuch Assurance, dass ee seet, dat ass safe, dat kann ee maachen an de Moment, wou een sech ka beweegen ouni Geste-barrièren, mécht et och kee Sënn méi, engem eng Quarantän opzeërleeën. Et ass effektiv en neie Moment an et dierf een et och net vergiessen. Mir wëssen eréischt wéi et geet, wa mir déi hei Erfarung och lo eran hunn, mee dat ass u sech den neiste Wëssensstand, den een dozou veruloosst bei enger Epidemie, wéi se haut ass mat dem wat mir gesinn hunn iwwert déi lescht Méint, dass do awer eng grouss Probabilitéit ass, dass näischt méi geschitt, mee null Risiko gëtt et net a wäert et net gi bis et eriwwer ass. Dat muss jidderee fir sech och ëmmer nach wëssen.

[Journalist]

Ok, Merci.

[Journalistin]

Annick Hinsch, RTL Radio. Ech wollt eng kéier kuerz zeréck kommen, wat de Kolleeg gesot huet zu den Inegalitéiten. Dir hutt zwar do op muer verwisen, mee ass do eventuell ugeduecht, dass Leit, déi sech net kënnen impfe loossen, Gratistester kréien?

[Paulette Lenert]

Selbstverständlech och haut gëtt et jo scho vill Méiglechkeete fir Gratistester a mir wäerten do och muer mat... mat nach méi Iddie kommen, déi mir da wäerte realiséieren. Mir sinn natierlech beméit, déi heite Phas och erëm sou gutt wéi méiglech ze begleeden a selbstverständlech gehéiert et dozou, dass mir den Zougank zu den Tester sou einfach wéi méiglech maachen, dass mir eng grouss Offer hunn an dofir wäerte mir eis och muer an der Regierung befaassen nach eng kéier. Dann, wann een un eng nächst Phas denkt, wéi Dir och sot, dass een iergendwann och soll ausserhalb vun Europa domadder reese kënnen.

[Journalistin]

Wéi ass et dann do mat den Inegalitéiten? Ech mengen, vill Länner si jo bedeitend manner séier viru komm mat der Impfcampagne wéi lo bei eis ënnert anerem och, well hei ebe méi séier konnt geimpft ginn, och Kooperatiounspartner vu Lëtzebuerg. Ass dat net e Probleem awer, dass mir hei dann eis Fräiheeten zréck erkafen, wärend an anere Länner mir zwar soen, mir wëlle bei Iech an d’Vakanz kommen, mee mir verhënneren awer, dass Dir Är Leit och kënnt impfen?

[Paulette Lenert]

Sécherlech keng glécklech Situatioun. Ech mengen, hei gëtt et och keng Wonnerléisung aus der Pandemie all zesummen eraus ze kommen. Mir si bestrieft, op alle Pläng ze hëllefen och am Kader vun eiser Kooperatiounspolitik iwwert déi Achats communs, déi mir an der Unioun fir do eng gewësse Gerechtegkeet an de Verdeelungsschlëssel och ze kréien. Dat ass jo och zu engem Moment vill kritiséiert ginn. Mee 1 zu 1 an all Land selwecht, dat wäert net méiglech sinn. An ech mengen, et ass och irrealistesch, ze waarden, bis een de Leit Grondfräiheeten zréck gëtt bis wierklech dat lescht Land eng Herdenimmunitéit hätt. Ech mengen, dat géifen d’Leit sou och net hinhuelen. Selbstverständlech geet dat à géométrie variable, ech ka mir et zu dësem Zäitpunkt net anescht virstellen, mee ech gesinn awer och keng Alternativ, wéi een...

[Journalistin]

A wéi eng Léisunge kéint een sech do virstelle mat Länner? Mir akzeptéiere jo hei just déi Vaccinen, déi hei zougelooss sinn. An anere Länner, an déi awer och vläicht Europäer wëlle reesen, si jo aner Vaccinen zougelooss. Wéi kann een sech dat da virstellen, dass do awer och eng Reciprocitéit awer entsteet?

[Paulette Lenert]

Dat ass ebe justement den Optrag, deen d’Kommissioun lo huet fir do Reciprocitéit natierlech och ze verhandelen. Et ass eng Saach och vu Sécherheet, ech mengen, et ass näischt, wat een à la légère ka maachen. Mir hunn hei Zouloossungbestëmmungen an dofir ass et eis hei och wichteg, dass et vu Säite vun der Kommissioun hier gemaach gëtt, dass mir eng eenheetlech Approche kréien, mee dat leeft iwwert de Wee, wéi Dir richteg sot vu Verhandlunge mat den eenzele Länner a jo... méi wéi warscheinlech och iwwer Reciprocitéitsklauselen, mee et geet net just duer, eens ze ginn, mir mussen och sécher sinn, dass dat wat een akzeptéiert, dass dat och vertrietbar ass vis-à-vis vun eise Bierger, déi sech gewësse Garantien natierlech erwaarden an dofir si mir an allen Hisiichten der Meenung, dass dat dote soll europäesch ugepaakt ginn an ech hoffen, dass dat och fruchte wäert.

[Journalistin]

Merci.

[Journalist]

Bonjour. Nicolas Martin. Journal L’Essentiel. Une question concernant la situatioun des gens qui ont uniquement reçu la première dose pour le moment et qui n’ont pas été infectés. Également, de leur reconnaissance dans la période transitoire du 13 juin au 1er juillet, des vaccins qui ont eu lieu à l’étranger.

[Paulette Lenert]

Also Impfstoffer, déi am Ausland vergi ginn, déi ginn do zertifiéiert, ech mengen, dat ass de Prinzip. Mir hunn elo eis Solutioun en place fir dat wat bei eis um Territoire geschitt. Mir hunn an dem Sënn eis Hausaufgaben och gemaach, déi Certificaten, déi si liesbar am Ausland, soubal déi aner Länner prett sinn, mee mir steieren natierlech net, wat an den anere Memberstate geschitt. Do huet jidderee seng Vitess. Verschiddener si scho gutt ënnerwee, anerer nach net. Bei eis... d’Ambitioun war et, sou schnell wéi méiglech prett ze sinn, mee wéini lo de QR-Code vun engem anere Land hei kann unerkannt ginn,

dat leit an den Hänn vum anere Land, net an eiser Hand. Mir hunn eis Applikatioun prett fir et ze liesen, mee all Land muss bei sech natierlech och dann déi Certificaten esou eraus ginn, dass se funktionéieren. Dat kann hei e gewëssenen Impakt kréien, vläicht Marc, wollts du nach eppes...?

[Marc Hansen]

Jo, ech mengen et leit einfach drop, op wat fir engem Moment en anert Land den EU-QR-Code op seng Certificaten mécht. Wat bei eis lo de Virdeel ass, dass mir natierlech, och wann een, deen net Resident ass, de PCR-Test hei am Land mécht, do ass den EU-QR-Code direkt drop. A wat déi aner Coden eben ugeet, dann ass de Moment, wou dat Land bei hinnen op den Dokumenter hunn, mir kënnen se liesen, mir si prett, mir hunn et fir eis sou agefouert a soubal en aneren dat esou agefouert huet bei sech, wäert dat bei eis liesbar sinn, well mir do natierlech ganz séier geschafft hunn fir dass mir prett si fir hei bei eis alles kënnen ze liese wat vun den anere Länner mat dem EU-Code, dee jo ofgemaach ass, lo schonn ze liesen. Mir si jo och virun dem 1. Juli, mir si prett, eise kann och am Ausland gelies ginn, wann en aneren och lo domat prett ass, da kann dee bei eis gelies ginn an dann ass dee bei eis ënnert deene Konditiounen, déi mir dann hunn, och valid.

[Journalist]

Et concernant les vaccinés première dose, les tests sont la seule option?

[Paulette Lenert]

Jo. Wann ee kee kompletten Impfschema huet, déi si jo definéiert, wéini gëllen ech als ganz geimpft? Do hu mir eis Definitioun jo. Wann een dat net huet, da kritt een natierlech de Certificat net. De gëtt eréischt gréng, wann dat och wierklech komplett ass. Wann ee keen sou een huet, huet een déi aner Optiounen. Entweder et huet een en Testcertificat, wann een en negativen zertifiéierten Test huet, huet een ëmmer nach d’Méiglechkeet fir do sur place en Autotest ze maachen, wat jo bis lo... bis zu dësem Zäitpunkt déi eenzeg Méiglechkeet ass fir zum Beispill bannen am Restaurant kënnen ze sinn.

[Marc Hansen]

A vläicht nach als Complement mat dobäi, déijéineg, déi eemol geimpft gi sinn an déi dee Certificat am Dossier leien hunn vu MyGuichet, deen ass och schonn ëmgestallt op den EU-QR-Code. Wann Dir Iech deen dann erausdréckt, ass e wuel bei eis nach rout. Wann awer en aneren decidéiert, an engem anere Land eppes aneres ze maachen, dee kënnt Dir Iech och um MyGuichet natierlech erausdrécken, déi verschécke mir net, well d’Leit jo am Impfzenter nach passéieren, da kréien si den neien och an de Grapp gedréckt. Mee esou, wéi d’Situatioun ass, ech hunn dat bei mir de Moie selwer gekuckt, ech hu bis elo eng Dos kritt, wann ech bei mir de Moie kucke ginn, ass mäin ëmgeschriwwe mam QR-Code, an deen ass awer nach ëmmer rout.

[Journalist]

Nach eng kéier Hamus fir Tageblatt. Ech krut eng Fro vun enger Bekannter iwwert déi sozial Netzwierker, wou ech denke, déi awer vill Leit kéint interesséieren. Dierfen och Privatleit sech fir de CovidCheck-Regime umellen, zum Beispill fir eng Hochzäit?

[Paulette Lenert]

Prinzipiell nee. Privat Leit net. Dat ass déi Trennung, déi mir ëmmer gemaach hunn. Dir wësst dat doten huet ëmmer fir Diskussioune gesuergt, mir hunn aner Reegelen doheem, am Privaten, wou ee bei sech ass, ënner anerem aus dem Grond, dass ee bei d’Leit an d'Privatssphär och net ka kontrolléiere goen, dat wollte mir ni an dat ass och elo nach esou. Dat heescht de Covid-Regime, dat gëtt ugefrot fir en Event. Wann Dir awer lo eng Hochzäit organiséiert mat engem Traiteur oder an engem Restaurant, da geet dat, dann ass dat en Event, deen ugefrot gëtt, mee et ass net... de réng Private kann net fir bei sech réng privat de Regime ufroen. Privat bleift privat an do ass et am Moment eben déi Ouverture fir bis zu 10 Gäscht zouzeloossen. Ënner anerem well mir wëssen, dass een doheem dat wierklech net ka kontrolléieren an dat wëlle mir och net, mir wëllen de Leit hir privat Dier zouloossen an do net Covid-Kontrolle maachen, mee et ginn awer ganz vill Méiglechkeeten, lo eben an engem organiséierte Kader esou en Event ze maachen.

[Journalist]

Villmools Merci.

[Journalistin]

Lynn Cruchten nach eng kéier fir RTL. Ech wollt just nach eng kéier op d’Auto-Tester zréck kommen, Dir hat do virdru gesot, déi bleiwe lo mol nach ee Mount valabel, wéi ass et dono? Well och an engem Mount sinn nach net all d’Leit geimpft, net jiddereen hat Covid an och wann een un d’Kanner denkt, wann een eng kéier wëll spontan an de Restaurant goen, dann huet een onbedéngt en zertifiéierten Test dobäi.

[Paulette Lenert]

Dir stellt Froen, an engem Mount, dat ass nach ganz wäit ewech fir eis Begrëffer. Am Moment teste mir dat doten. Ech mengen, dat ass... et huet jiddereen et matkritt, mir hu wierklech eng gutt stabiliséiert Situatioun an dat doten ass en extrem ambitiéise Schrëtt, dee mir testen. Ech si fir mäin Deel schonn extrem frou, wa mir d’Bestätegung hunn, dass mir mat dem Model ka funktionéieren, dass do näischt schif geet. Dat ass lo mol eis Zilsetzung fir dat doten éischtens en place ze kréien an dann d’Erfarungen ze kréien, hoffentlech positiver. Eis éischt Pilotprojeten ënnert dem jetzege Gesetz, wou mir gréisser Saachen organiséiert hunn, sinn iwwregens gutt verlaf. Mir hate fir an der Rockhal jo och e gréissere Concert, wou mir am Endeffekt just eng eenzeg Persoun eraus gefiltert hunn. Dat stëmmt een alles positiv. Mee fir eis lo ze projezéieren op den nächste Mount, grad mat sou engem grousse Schrëtt ass schwiereg.

[Journalist]

An och nach mol Marques fir de Quotidien. Nach eng kéier d’Prezisiounsfro, d’Gesetz ass hei gestëmmt, mee ënnert dem Regime CovidCheck ass wéi gesot, do fält all Geste-barrière ewech, dat heescht an de Buvette stinn d’Leit um Comptoir a sou weider a sou fort? Gutt.

A dann awer, wann de Restaurateur sech awer decidéiert, mat Tables vu 4 ze fueren, do gëllen d’Gestes-barrières weiderhin?

[Paulette Lenert]

Genau. Do ass et de Regime, wéi mir e bis elo kannt hunn. Do sinn d’Virschrëfte wéi wäit Dëscher ausernee sinn, wéi dat getrennt ass, dass een sech mam Mask deplacéiert, wann een opsteet vum Dësch. U sech näischt Neies, mir hunn och net déi Grondreegelen geännert, déi bleiwen d'selwecht. Et ass just ëmmer d’Zuel, déi ännert vun de Leit, déi um Dësch zougelooss sinn. Mee et ass scho richteg, wann et de Regime Covid ass, mir huele wierklech do lo... d’Erausfuerderung ass lo ze gesinn, ob de Standard, dee mir do setze vu Sécherheet, ob deen och wierklech duer wäert goen. Mee wann een net... iergendwann muss een de Schrëtt maachen, soss gëtt een et ni gewuer. Theoretesch kritt een et net an Erfarung bruecht.

[Paulette Lenert]

Merci villmools.

[Marc Hansen]

Merci.